રિટેલમાં દિવાળી : મહત્તમ વેચાણની નવી સપાટીઓ તૂટી - NGS Business
રિટેલમાં દિવાળી : મહત્તમ વેચાણની નવી સપાટીઓ તૂટી-કન્ઝ્યુમર પ્રોડક્ટ્સ-ઉદ્યોગવાર સમાચાર-Economic Times Gujarati
રિટેલમાં દિવાળી : મહત્તમ વેચાણની નવી સપાટીઓ તૂટી
13 Nov 2012, 1256 hrs IST, ET Bureau
કોલકાતા : લાઇફસ્ટાઇલ ડિપાર્ટમેન્ટ ચેઇન શોપર્સ સ્ટોપે સોમવારે તેના કર્મચારીઓને એક ઇ-મેઇલ મોકલ્યો હતો કે તેણે રવિવારે એક દિવસીય મહત્તમ વેચાણનો લક્ષ્યાંક હાંસલ કર્યો છે. કંપનીએ રવિવારે રૂ.21.59 કરોડનું વેચાણ નોંધાવ્યું હતું.
અલબત્ત, દેશની ત્રીજા ક્રમની ટોચની રિટેલરે ગયા સપ્તાહે પણ તેના ફુલ પ્રાઇસ વેચાણનો અત્યાર સુધીનો મહત્તમ લક્ષ્યાંક રૂ.74.53 કરોડના સ્તરે હાંસલ કર્યો હતો. તેનું અગાઉનું ફુલ પ્રાઇસ મહત્તમ વેચાણ રૂ.56.7 કરોડ હતું. ઇ-મેઇલમાં જણાવવામાં આવ્યું હતું કે કંપનીએ વેચાણમાં 30 ટકાના સમાન દરે વૃદ્ધિ નોંધાવી છે.
શોપર્સ સ્ટોપ એક જ એવી રિટેલર નથી જે દિવાળીના ફટાકડા ફોડી રહી હોય. ફ્યુચર ગ્રૂપ, વિલ્સ લાઇફસ્ટાઇલ, રિલાયન્સ રિટેલ, વુડલેન્ડ અને લાઇફસ્ટાઇલ જેવી અગ્રણી રિટેલર અને ડિપાર્ટમેન્લટ ચેઇન્સે પણ જણાવ્યું હતું કે આ દિવાળીએ ગ્રાહકોનું સેન્ટિમેન્ટ બાઉન્સ બેક થયું છે. આમાંની કેટલીક કંપનીઓએ છેલ્લાં એક સપ્તાહમાં તેમનું અત્યાર સુધીનું શ્રેષ્ઠ વેચાણ નોંધાવ્યું છે.
ભારતના સૌથી મોટા રિટેલર ફ્યુચર ગ્રૂપના સીઇઓ કિશોર બિયાની જણાવે છે કે, ઘણાં વર્ષો બાદ દિવાળીમાં વેચાણ વધ્યું છે, જેવું નરમાઇ પહેલાંના સમયમાં હતું.બિયાની જણાવે છે કે, રિટેલરોએ પ્રારંભિક અંદાજોને તોડીને તમામ કેટેગરીમાં વેચાણમાં વધારો નોંધાવ્યો છે અને ફૂડ, એપેરલ તથા ઇલેક્ટ્રોનિક્સ જેવી મુખ્ય કેટેગરીઓ 20-25 ટકાથી વધુના દરે વૃદ્ધિ પામી રહી છે.
શોપર્સ સ્ટોપ લિમિટેડના મેનેજિંગ ડિરેક્ટર ગોવિંદ શ્રીખંડેએ જણાવ્યું હતું કે, કંપનીએ આ દિવાળીમાં તેનું અત્યાર સુધીનું મહત્તમ વેચાણ નોંધાવ્યું છે. આ વખતે વેચાણ દ્વિઅંકી દરે વૃદ્ધિ પામ્યું છે. જોકે, તેમણે વેચાણના આંકડા આપવાનો ઇનકાર કર્યો હતો.
શ્રીખંડે જણાવે છે કે, છેલ્લા 45 દિવસથી ગ્રાહકોના મૂડમાં પોઝિટિવ ફેરફાર દેખાઈ રહ્યો છે. તાજેતરમાં જાહેર કરવામાં આવેલા આર્થિક સુધારાએ શેરબજાર પર હકારાત્મક અસર કરી છે અને તમામ સેગમેન્ટના ગ્રાહકો પર હકારાત્મક છાપ ઊભી કરી છે.
આઇટીસીની માલિકીવાળી વિલ્સ લાઇફસ્ટાઇલના ચીફ એક્ઝિક્યુટિવ અતુલ ચંદ આ સાથે સહમત થતાં જણાવે છે કે, દિવાળીનું વેચાણ એક મહિના અગાઉથી જ શરૂ થઈ ગયું હતું અને સાપ્તાહિક ધોરણે સુધર્યું હતું. વિલ્સ લાઇફસ્ટાઇલે એકંદર વેચાણમાં 25 ટકાનો ઉછાળો નોંધાવ્યો છે જ્યારે કંપનીનું સેમ-સ્ટોર વેચાણ 15 ટકા વધ્યું છે.
દુબઈની ડિપાર્ટમેન્ટલ સ્ટોર ચેઇન લાઇફસ્ટાઇલના મેનેજિંગ ડિરેક્ટર કબીર લુમ્બાએ જણાવ્યું હતું કે , છેલ્લા કેટલાક દિવસોમાં તેના વર્તમાન સ્ટોરમાંથી કેટલાક સ્ટોરોએ અત્યાર સુધીનું મહત્તમ વેચાણ નોંધાવ્યું છે . કંપનીએ જણાવ્યું હતું કે વેચાણ દ્વિઅંકીય દરે વધ્યું છે .
શૂઝ અને એપેરલ રિટેલર વૂડલેન્ડે રવિવારે રૂ .4 કરોડથી વધુનું વેચાણ નોંધાવ્યું છે જ્યારે દિવાળી અગાઉના 15 દિવસમાં વેચાણ 38 ટકા વધીને રૂ .29 કરોડ થયું હતું .
રિલાયન્સના બ્રાન્ડ્સ પ્રેસિડન્ટ અને સીઇઓ દર્શન મહેતાએ જણાવ્યું હતું કે , લક્ઝરી એપેરલ અને એક્સેસરીઝને મંદીની બહુ અસર થઈ ન હતી છતાં ડિઝલ , કેનીથ કોલ , અર્મેનિગિલ્ડો ઝેન્કા , ટિમ્બરલેન્ડ , પૌલ એન્ડ શાર્ક અને સુપરડ્રાય જેવી વિવિધ બ્રાન્ડ્સે પણ ઊંચું વેચાણ નોંધાવ્યું છે.